《碑洞》
清代·允礼

飞龙氏后史继作，胚胎妍𢒟穷元漠。伐石摩丹示万世，岐阳岣嵝神工错。

嬴刘而后何班班，有唐制作留人间。凤翥鸾骞竞翀举，至今落翮成丘山。

黉宫前后胪苍碣，或露或覆森森立。窅窱俨如洞壑幽，磊砢半与土花碧。

圣经中列崇堂皇，其余篆籀环堵墙。其行隶草各殊势，昭揭日月连星芒。

奏置忆自宋元祐，鸿都太学同争购。雪叠溪藤墨凿池，诘朝烟散风驰骤。

经石呵护有神灵，诸刻未免随沦冥。或时骊珠抵乌鹊，间用至宝充甃瓴。

真迹已遥初拓少，遗文可听埋荒草。我朝加饬守土臣，护视历久仍完好。

即今宸翰品入神，一波一折前无邻。唐规晋矩何足数，几暇不废临摹勤。

赐书常得窥笔法，奄有百代流风洽。自非博览遍诸家，谁从岩窦穿云峡。

朅来奉使剑外行，还辕载历周西京。讲阅事竣启文庙，肃谒先圣观诸生。

因得周视碑版处，古气磅礴蛟龙据。剜剔苔藓出节角，别白同异识题署。

强半虽从拓本看，雕镌对玩神光完。雅俗妍媸不一例，杰作自诣乾坤端。

报命有期遑细剖，往复摩挲难释手。规模鸿笔劖一拳，槐庑庶托长不朽。

作者简介：（?—1738）圣祖第十七子，世宗即位后改允礼。雍正初封果郡王，寻进亲王，管户部。高宗即位，命总理事务，管刑部。卒谥毅。有《春和堂诗集》、《静远斋诗集》、《奉使行纪》等。